CELEX: 62012TN0103
Language: sk
Date: 2012-02-24 00:00:00
Title: Vec T-103/12: Žaloba podaná 24. februára 2012 — T&L Sugars a Sidul Açúcares/Komisia

26.5.2012   
            
            
               SK
            
            
               Úradný vestník Európskej únie
            
            
               C 151/31
            
         Žaloba podaná 24. februára 2012 — T&L Sugars a Sidul Açúcares/Komisia
   (Vec T-103/12)
   2012/C 151/55
   Jazyk konania: angličtina
   
      Účastníci konania
   
   
      Žalobkyne: T&L Sugars Ltd (Londýn, Spojené kráľovstvo) a Sidul Açúcares, Unipessoal Lda (Santa Iria de Azóia, Portugalsko) (v zastúpení: D. Waelbroeck, advokát, a D. Slater, solicitor)
   
      Žalované: Európska komisia a Európska únia, zastúpená Európskou komisiou
   
      Návrhy
   
   Žalobkyne navrhujú, aby Všeobecný súd:
   
               —
            
            
               vyhlásil predmetnú žalobu o neplatnosť podľa článku 263 štvrtého odseku ZFEÚ a/alebo námietku neuplatniteľnosti podľa článku 277 ZFEÚ smerujúce proti nariadeniam č. 1240/2011, 1308/2011, 1239/2011, 1281/2011, 1316/2011, 1384/2011, 27/2012 a 57/2012 za prípustné a dôvodné,
            
         
               —
            
            
               zrušil vykonávacie nariadenie Komisie (EÚ) č. 1240/2011 z 30. novembra 2011, ktorým sa ustanovujú mimoriadne opatrenia, pokiaľ ide o uvoľnenie cukru a izoglukózy mimo kvóty na trh Únie pri zníženom poplatku za nadbytočné množstvo počas hospodárskeho roka 2011/2012 (Ú. v. EÚ L 318, s. 9),
            
         
               —
            
            
               zrušil vykonávacie nariadenie Komisie (EÚ) č. 1308/2011 zo 14. decembra 2011, ktorým sa stanovuje prideľovací koeficient, zamietajú ďalšie žiadosti a ukončuje obdobie na predkladanie žiadostí pre dostupné množstvá cukru mimo kvóty, ktoré sa majú predať na trhu Únie pri zníženom poplatku za nadbytočné množstvo počas hospodárskeho roku 2011/2012 (Ú. v. EÚ L 332, s. 8),
            
         
               —
            
            
               zrušil vykonávacie nariadenie Komisie (EÚ) č. 1239/2011 z 30. novembra 2011, ktorým sa otvára stála výzva na predloženie ponuky na dovoz cukru, na ktorý sa vzťahuje číselný znak KN 1701 so zníženým clom na hospodársky rok 2011/2012 (Ú. v. EÚ L 318, s. 4),
            
         
               —
            
            
               zrušil vykonávacie nariadenie Komisie (EÚ) č. 1281/2011 z 8. decembra 2011 o stanovovaní minimálnej colnej sadzby pre prvú čiastkovú verejnú súťaž v rámci výberového konania vyhláseného vykonávacím nariadením (EÚ) č. 1239/2011 (Ú. v. EÚ L 327, s. 60),
            
         
               —
            
            
               zrušil vykonávacie nariadenie Komisie (EÚ) č. 1316/2011 z 15. decembra 2011 o stanovovaní minimálnej colnej sadzby pre druhú čiastkovú verejnú súťaž v rámci výberového konania vyhláseného vykonávacím nariadením (EÚ) č. 1239/2011 (Ú. v. EÚ L 334, s. 16),
            
         
               —
            
            
               zrušil vykonávacie nariadenie Komisie (EÚ) č. 1384/2011 z 22. decembra 2011 o stanovovaní minimálnej colnej sadzby pre tretiu čiastkovú verejnú súťaž v rámci výberového konania vyhláseného vykonávacím nariadením (EÚ) č. 1239/2011 (Ú. v. EÚ L 343, s. 33),
            
         
               —
            
            
               zrušil vykonávacie nariadenie Komisie (EÚ) č. 27/2012 z 12. januára 2012 o stanovovaní minimálnej colnej sadzby na cukor pre štvrtú čiastkovú verejnú súťaž v rámci výberového konania vyhláseného vykonávacím nariadením (EÚ) č. 1239/2011 (Ú. v. EÚ L 9, s. 12),
            
         
               —
            
            
               zrušil vykonávacie nariadenie Komisie (EÚ) č. 57/2012 z 23. januára 2012, ktorým sa pozastavuje výberové konanie vyhlásené vykonávacím nariadením (EÚ) č. 1239/2011 (Ú. v. EÚ L 19, s. 12),
            
         
               —
            
            
               subsidiárne, vyhlásil námietku neuplatniteľnosti smerujúcu proti článku 186 písm. a) a článku 187 nariadenia č. 1234/2007 (1) za prípustnú a dôvodnú a vyhlásil tieto ustanovenia za protiprávne, a takisto zrušil napadnuté nariadenia, ktoré sa na týchto ustanoveniach priamo alebo nepriamo zakladajú,
            
         
               —
            
            
               zaviazal Európsku úniu zastúpenú Komisiou na náhradu všetkých škôd, ktoré vznikli žalobkyniam z dôvodu nesplnenia povinností Komisiou, a stanovil výšku náhrady škody vzniknutej žalobkyniam v období od 1. apríla 2011 do 29. januára 2012 na sumu 87 399 257 eur vrátane škôd, ktoré vznikli žalobkyniam od tohto dátumu, alebo určil akúkoľvek inú sumu zodpovedajúcu škode, ktorá žalobkyniam vznikla alebo vznikne, a ktorú žalobkyne vyčíslia v priebehu tohto konania, najmä v snahe riadne stanoviť škodu, ktorá ešte vznikne,
            
         
               —
            
            
               nariadil zaplatenie úrokov vo výške úrokovej sadzby používanej v dotknutom čase Európskou centrálnou bankou pri hlavných refinančných operáciách zvýšenej o dva percentuálne body alebo v inej primeranej výške úrokovej sadzby, ktorú stanoví Všeobecný súd, a to zo sumy, ktorá sa má vyplatiť, odo dňa rozhodnutia Všeobecného súdu až do jej skutočného zaplatenia,
            
         
               —
            
            
               zaviazal Komisiu na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobkyne uvádzajú šesť žalobných dôvodov.
   
               1.
            
            
               Prvý žalobný dôvod je založený na porušení zásady zákazu diskriminácie, keďže napadnuté opatrenia sú diskriminačné voči spracovateľom trstinového cukru v prospech spracovateľov cukrovej repy.
            
         
               2.
            
            
               Druhý žalobný dôvod je založený na porušení nariadenia č. 1234/2007 a neexistencii primeraného právneho základu, keďže žalovaná nemá právomoc zvyšovať kvóty a je povinná uložiť vysoké a odradzujúce poplatky za uvoľnenie cukru nepodliehajúceho kvóte na trh, a takisto nie je splnomocnená ani oprávnená prijať tento druh opatrení, ktorých prijatie základné nariadenie nikdy nepredpokladalo.
            
         
               3.
            
            
               Tretí žalobný dôvod je založený na porušení zásady právnej istoty, keďže nariadenie č. 1239/2011 a nariadenia prijaté na jeho vykonanie vytvorili systém, v ktorom výšku cla nemožno predvídať a nie je stanovená prostredníctvom stálych objektívnych kritérií, ale sa určuje na základe subjektívnej ochoty zaplatiť clo, pričom neexistuje skutočná súvislosť so skutočne dovážanými výrobkami.
            
         
               4.
            
            
               Štvrtý žalobný dôvod je založený na porušení zásady proporcionality, keďže žalovaná mohla rovnako prijať menej obmedzujúce opatrenia, ktoré by neboli prijaté výlučne v neprospech dovážajúcich spracovateľov cukru.
            
         
               5.
            
            
               Piaty žalobný dôvod je založený na porušení zásady legitímnej dôvery, keďže žalovaná porušila legitímnu dôveru žalobkýň, že sa s nimi bude zachádzať vyváženým, spravodlivým a nediskriminačným spôsobom.
            
         
               6.
            
            
               Šiesty žalobný dôvod je založený na porušení povinnosti náležitej starostlivosti a riadnej správy vecí verejných, keďže žalovaná najskôr aj napriek opakovaným upozorneniam vzhľadom na narušenie trhu nekonala vôbec, následne prijala zjavne nevhodné opatrenia na odstránenie tohto narušenia, pričom porušila rovnováhu zavedenú Radou medzi domácimi výrobcami a dovážajúcimi spracovateľmi.
            
         Na podporu zrušenia nariadenia č. 57/2012 sa žalobkyne odvolávajú len na prvý, štvrtý a šiesty žalobný dôvod.
   Subsidiárne žalobkyne uvádzajú vyššie uvedené žalobné dôvody ako námietky neuplatniteľnosti podľa článku 277 ZFEÚ smerujúce proti nariadeniam č. 1239/2011 a 1308/2011. V prípade, že Všeobecný súd zamietne tieto dôvody zrušenia, žalobkyne uplatňujú námietku neuplatniteľnosti podľa článku 277 ZFEÚ smerujúcu proti článku 186 písm. a) a článku 187 nariadenia č. 1234/2007, na ktorých sa napadnuté nariadenia zakladajú, a navrhujú zrušenie týchto ustanovení nariadenia č. 1234/2007, ako aj napadnutých nariadení.
   
      (1)  Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (Ú. v. EÚ L 299, s. 1).